Η **Μαζλάν Μπιντί Οθμάν** (*Mazlan Binti Othman*, γενν. 11 Δεκεμβρίου 1951) είναι Μαλαισιανή αστροφυσικός, η οποία έχει υπήρετήσει σε διάφορα αξιώματα στη χώρα της, καθώς και ως διευθύντρια του Γραφείου Διαστημικών Υποθέσεων του ΟΗΕ (UNOOSA) στη Βιέννη.

Σπουδές
-------

Η Μαζλάν γεννήθηκε στην πόλη Σερεμπάν της Μαλαισίας και πήγε στο Κολέγιο Tunku Kurshiah, ένα διακεκριμένο εσωτερικό σχολείο στη γενέτειρά της. Η ικανότητά της στα μαθηματικά οδήγησε στην εγγραφή της σε ένα πρόγραμμα θετικών επιστημών. Αν και η οικογένειά της την ενθάρρυνε να γίνει γιατρός, εκείνη πήρε την απόφαση να ακολουθήσει τη φυσική. Σπούδασε στο Πανεπιστήμιο του Οτάγκο στο Ντουνέινταν της Νέας Ζηλανδίας με υποτροφία, παίρνοντας το πτυχίο της με άριστα το 1975. Στη συνέχεια διορίσθηκε σε μία θέση στο Εθνικό Πανεπιστήμιο της Μαλαισίας, αλλά διαπραγματεύθηκε μία επέκταση της υποτροφίας της, επέστρεψε στο Οτάγκο και πήρε διδακτορικό στη φυσική-αστροφυσική το 1981 — ήταν το πρώτο διδακτορικό που δόθηκε σε γυναίκα από ιδρύσεως του συγκεκριμένου πανεπιστημίου.

Σταδιοδρομία
------------

Η Μαζλάν επέστρεψε στη Μαλαισία ως η πρώτη αστροφυσικός στην ιστορία της χώρας και επεχείρησε να δημιουργήσει ένα πρόγραμμα αστροφυσικής στο Εθνικό Πανεπιστήμιο της Μαλαισίας και να «χτίσει» το ενδιαφέρον και την κατανόηση της αστρονομίας και των διαστημικών θεμάτων από τον λαό. Διεξήγαγε επίσης έρευνα για ένα εξάμηνο στο Αστεροσκοπείο Κίσο της Ιαπωνίας.

Το ενδιαφέρον της για την εκπαίδευση του κοινού αναγνωρίσθηκε το 1990, όταν ο πρωθυπουργός Μαχάδιρ Μοχάμαντ, υποστηρικτής της παιδείας και των θετικών επιστημών, την τοποθέτησε επικεφαλής της Διευθύνσεως Πλανηταρίων του Υπουργείου Προεδρίας της Κυβερνήσεως, υπεύθυνη για την ανάπτυξη του Εθνικού Πλανηταρίου στην Κουάλα Λουμπούρ. Μετά τα εγκαίνια του πλανηταρίου το 1993, η Μαζλάν διορίσθηκε γενική διευθύντρια της νέας Διευθύνσεως Μελετών Διαστημικής Επιστήμης, όπου άρχισε ένα πρόγραμμα για την ανάπτυξη μικροδορυφόρων. Το επόμενο έτος έγινε καθηγήτρια α΄ βαθμίδας στο Πανεπιστήμιο.

Τον Νοέμβριο του 1999 ο Γενικός Γραμματέας των Ηνωμένων Εθνών Κόφι Ανάν διόρισε τη Μαζλάν διευθύντρια του Γραφείου Διαστημικών Υποθέσεων του ΟΗΕ (UNOOSA), που εδρεύει στη Βιέννη. Ωστόσο, μετά από απαίτηση του Μαλαισιανού πρωθυπουργού Μαχάδιρ, επέστρεψε στη Μαλαισία τον Ιούλιο του 2002, όπου έγινε το πρώτο πρόσωπο που ανέλαβε τη θέση του Γενικού Διευθυντή του Angkasa, του νεοϊδρυθέντος Εθνικού Οργανισμού Διαστήματος της Μαλαισίας, θέση στην οποία παρέμεινε για πέντε χρόνια. Το έργο της εκεί οδήγησε στην πρώτη αποστολή ενός Μαλαισιανού στο διάστημα, του αστροναύτη και ορθοπεδικού χειρουργού Σέιχ Μουζαφάρ Σουκόρ.

Η Μαζλάν επαναδιορίσθηκε διευθύντρια του UNOOSA το 2007 από τον Μπαν Κι-μουν, οπότε επέστρεψε στη Βιέννη. Εκεί ασχολήθηκε μεταξύ άλλων με ζητήματα διεθνούς συνεργασίας στο διάστημα, την πρόληψη συγκρούσεων με διαστημικά απορρίμματα, τη χρήση της διαστημικής τηλεπισκόπησης για βιώσιμη ανάπτυξη, τον συντονισμό του διαστημικού δικαίου μεταξύ των κρατών και τους κινδύνους από αστεροειδείς που περνούν κοντά από τη Γη.

Τον Σεπτέμβριο του 2010 αρκετές ειδησεογραφικές πηγές ανέφεραν ότι ο ΟΗΕ θα διόριζε σύντομα τη Μαζλάν Μπιντί Οθμάν ως «πρέσβειρα» για τυχόν επαφή με εξωγήινο πολιτισμό, βασιζόμενες προφανώς σε σχόλια της αστροφυσικού για τον συντονισμό από τα Ηνωμένα Έθνη της όποιας διεθνούς αποκρίσεως σε μια τέτοια επαφή, καθώς της προγραμματισμένης παρουσίας της σε πάνελ της Βασιλικής Εταιρείας τον ίδιο μήνα με θέμα «Προς μία επιστημονική και κοινωνική ατζέντα για την εξωγήινη ζωή». Ωστόσο, εκπρόσωπος του ΟΗΕ χαρακτήρισε τις αναφορές «ανοησίες», απορρίπτοντας κάθε σχέδιο για την επέκταση των αρμοδιοτήτων του UNOOSA. Αργότερα η Μαζλάν διευκρίνισε ότι η ομιλία της στο πάνελ θα έδειχνε το πώς οι εξωγήινες υποθέσεις θα μπορούσαν να γίνουν θέμα συζητήσεων στον ΟΗΕ.

Μετά τη θητεία της στον ΟΗΕ η Μαζλάν Οθμάν ασχολήθηκε ως μέλος συμβουλευτικών επιτροπών για διαστημικά και επιστημονικά θέματα, δίδαξε ως επισκέπτρια καθηγήτρια και έγινε μέλος της Ακαδημίας Επιστημών της Μαλαισίας. Τον Σεπτέμβριο του 2017 έγινε διευθύντρια του περιφερειακού γραφείου Ασίας και Ειρηνικού του Διεθνούς Συμβουλίου Επιστήμης (ICSU).

Τιμητικές διακρίσεις
--------------------

* Το 1997 ήδη ο μονάρχης της Μαλαισίας Tuanku Ja'afar, παρασημοφόρησε τη Μαζλάν με το παράσημο «Panglima Jasa Negara» για υπηρεσίες προς το έθνος, απονέμοντάς της τον τιμητικό τίτλο «Datuk».
* Το ίδιο έτος το Πανεπιστήμιο του Οτάγκο την ανεκήρυξε επίτιμο διδάκτορα.
* Το 2009 για «το έργο της στην ανάπτυξη της εκπαιδεύσεως στην αστρονομία στη Μαλαισία και τον ηγετικό εθνικό και διεθνή ρόλο της στη διαστημική», το διεθνές Ινστιτούτο της Φυσικής (IOP) της απένειμε το προεδρικό του μετάλλιο.
* Το 2013 βραβεύθηκε με το «Βραβείο του Πολικού Αστέρα» (Polarstern-Preis) από το Αυστριακό Φόρουμ Διαστήματος για την αφοσίωσή της στο να συναρπάζει για το διάστημα, πάνω και πέρα από τα καθήκοντά της.

Προσωπική ζωή
-------------

Σήμερα η Μαζλάν Οθμάν έχει δύο παιδιά και δύο εγγόνια. Ζει μαζί με τη μικρή της κόρη στη Βιέννη.

Παραπομπές
----------

1. ↑  (Τσεχικά) *Česko-Slovenská filmová databáze*. 2001. 247832.
2. ↑  theculturetrip.com/asia/malaysia/articles/10-inspirational-malaysian-women-you-should-know/.
3. ↑  «Identifiants et Référentiels». (Γαλλικά) *IdRef*. Agence bibliographique de l'enseignement supérieur. Ανακτήθηκε στις 22  Μαΐου 2020.
4. ↑  (Μαλαϊκά) www.istiadat.gov.my/wp-content/uploads/2021/11/3.-Senarai-Media-Penerima-DKBPP-Tahun-2021-P.S.M..pdf.
5. ↑  www.iop.org/about/awards/presidents-medal-recipients.
6. ↑  «Past and Present Heads of the United Nations Office for Outer Space Affairs (UNOOSA)». Αρχειοθετήθηκε από το πρωτότυπο στις 24 Μαΐου 2012. Ανακτήθηκε στις 30 Μαΐου 2009.
7. ↑  «Our History, University of Otago, New Zealand». Ανακτήθηκε στις 27 Σεπτεμβρίου 2010.
8. ↑  «mystery photographs | University of Otago 1869-2019». *otago150years.wordpress.com*. Ανακτήθηκε στις 30 Μαΐου 2016.
9. ↑  Ishida, K.; Othman, M. (1988). «Surface distribution of M stars with different IRAS colour». *Astrophysics and Space Science* **148** (2): 239. doi:10.1007/BF00645963. Bibcode: 1988Ap&SS.148..239I.
10. ↑  «ASP: World Beat: Malaysia». 1994. Αρχειοθετήθηκε από το πρωτότυπο στις 10 Νοεμβρίου 2008. Ανακτήθηκε στις 30 Μαΐου 2009.
11. ↑  «Secretary-General Appoints Mazlan Othman Director of Office for Outer Space Affairs». 26 Νοεμβρίου 1999. Ανακτήθηκε στις 30 Μαΐου 2009.
12. ↑  «Mazlan Othman retires as DG of Angkasa on Dec 10». 12 Δεκεμβρίου 2007. Αρχειοθετήθηκε από το πρωτότυπο στις 4 Ιουνίου 2011. Ανακτήθηκε στις 30 Μαΐου 2009.
13. ↑  Blake, Heidi (26 Σεπτεμβρίου 2010). «UN 'to appoint space ambassador to greet alien visitors'». *The Daily Telegraph* (Λονδίνο). Αρχειοθετήθηκε από το πρωτότυπο στις 2014-10-23.. Ανακτήθηκε στις 26 Σεπτεμβρίου 2010.
14. ↑  «United Nations to appoint space ambassador to act as first contact for aliens visiting Earth». *Daily Mail* (London). 26 Σεπτεμβρίου 2010.. Ανακτήθηκε στις 26 Σεπτεμβρίου 2010.
15. ↑  «Towards a scientific and societal agenda on extra-terrestrial life». Ανακτήθηκε στις 27 Σεπτεμβρίου 2010.
16. ↑  «UN: Reported alien ambassador role is "nonsense"». Αρχειοθετήθηκε από το πρωτότυπο στις 29 Σεπτεμβρίου 2010. Ανακτήθηκε στις 27 Σεπτεμβρίου 2010.
17. ↑   *M. Othman, personal communication, 2010-09-29*
18. ↑  «Professor Mazlan Othman appointed as new Director of ICSU ROAP». Αρχειοθετήθηκε από το πρωτότυπο στις 20 Σεπτεμβρίου 2017. Ανακτήθηκε στις 19 Σεπτεμβρίου 2017.
19. ↑  «List of Award Recipients». Αρχειοθετήθηκε από το πρωτότυπο στις 24 Οκτωβρίου 2008. Ανακτήθηκε στις 30 Μαΐου 2009.
20. ↑  «Alumni Profile: Professor Datuk Dr Mazlan Othman». Ανακτήθηκε στις 30 Μαΐου 2009.
21. ↑  «2009 President's Medal». Ανακτήθηκε στις 3 Μαρτίου 2010. [*νεκρός σύνδεσμος*]
22. ↑  «Jubiläums-Polarsternpreis 2013 ergeht an Dr. Mazlan Othman». Ανακτήθηκε στις 13 Απριλίου 2013.

Εξωτερικοί σύνδεσμοι
--------------------

* Βιογραφικό σημείωμα της Μαζλάν Οθμάν στο Εθνικό Κέντρο Επιστημών της Μαλαισίας
* «Supra-Earth Affairs - The United Nations Scenario», ηχογραφημένη ομιλία στη Βασιλική Εταιρεία, Λονδίνο, 25-26 Ιανουαρίου 2010


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Mazlan Othman  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 289208317
* LCCN: n89214320
* ISNI: 0000 0003 9470 9426
* SUDOC: 188102086

 |

 |